SL Uradni list Evropske unije L 88/30

IZVEDBENI SKLEP KOMISIJE (EU) 2016/529

z dne 31. marca 2016

o določitvi finančnega prispevka Unije za odhodke, ki jih je imela Nemčija leta 2007 za financiranje nujnih ukrepov v boju proti bolezni modrikastega jezika

(notificirano pod dokumentarno številko C(2016) 1758)

(Besedilo v nemškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (1), ter zlasti člena 36(4) Uredbe,

ob upoštevanju naslednjega:

(1) Uredba Komisije (ES) št. 349/2005 (2) določa pravila za plačilo finančnega prispevka Unije za nujne ukrepe in ukrepe za boj proti nekaterim živalskim boleznim iz Odločbe Sveta 90/424/EGS (3). Člen 7 navedene uredbe določa, katere dokumente mora predložiti država članica, ki zahteva finančni prispevek Unije, in roke za predložitev takih dokumentov.

(2) V Odločbi Komisije 2008/444/ES (4) je določen finančni prispevek Unije Nemčiji za kritje stroškov, ki jih je imela navedena država članica zaradi izvajanja ukrepov za boj proti bolezni modrikastega jezika v letu 2007 v skladu z Odločbo Sveta 2009/470/ES (5). V ta namen je bil prvi obrok v znesku 950 000,00 EUR izplačan Nemčiji kot del finančnega prispevka Unije.

(3) V okviru Izvedbenega sklepa Komisije 2011/800/EU (6) je bil drugi obrok v znesku 1 950 000,00 EUR izplačan kot del finančnega prispevka Unije, v okviru Izvedbenega sklepa Komisije 2014/131/EU (7) pa tretji obrok v znesku 1 000 000,00 EUR kot del finančnega prispevka Unije.

(4) Z Odločbo 2008/444/ES so bile izpolnjene zahteve iz Uredbe (EU, Euratom) št. 966/2012 Evropskega parlamenta in Sveta (8), zlasti iz člena 84 Uredbe.

(5) Nemčija je 6. junija 2008 Komisiji predložila uradni zahtevek za povračilo, ki so mu bili priloženi finančno poročilo, dokazilne listine ter epidemiološko poročilo o vsakem gospodarstvu, kjer so bile živali zaklane in uničene. Zahtevek za povračilo znaša 4 201 179,00 EUR. Po preverjanju in nadzoru med pregledom na kraju samem, ki ga je vodila pristojna revizijska služba, se je znesek 239 629,65 EUR v skladu s členom 5 Uredbe (ES) št. 349/2005 štel za neupravičenega do povračila.

(6) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

1. Finančni prispevek Unije za odhodke, ki jih je imela Nemčija leta 2007 za financiranje nujnih ukrepov za boj proti bolezni modrikastega jezika, se določi v višini 3 961 549,35 EUR.

2. Preostali znesek finančnega prispevka Unije, ki ga je še treba plačati Nemčiji, se določi v višini 61 549,35 EUR.

Člen 2

Ta sklep je naslovljen na Zvezno republiko Nemčijo.

V Bruslju, 31. marca 2016 Za Komisijo Vytenis ANDRIUKAITIS Član Komisije

(1) UL L 189, 27.6.2014, str. 1.

(2) Uredba Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (UL L 55, 1.3.2005, str. 12).

(3) Odločba Sveta 90/424/EGS z dne 26. junija 1990 o odhodkih na področju veterine (UL L 224, 18.8.1990, str. 19).

(4) Odločba Komisije 2008/444/ES z dne 5. junija 2008 o finančnem prispevku Skupnosti za nujne ukrepe za boj proti bolezni modrikastega jezika v Nemčiji leta 2007 (UL L 156, 14.6.2008, str. 18).

(5) Odločba Sveta 2009/470/ES z dne 25. maja 2009 o odhodkih na področju veterine (UL L 155, 18.6.2009, str. 30).

(6) Sklep Komisije 2011/800/EU z dne 30. novembra 2011 o finančnem prispevku Unije za nujne ukrepe za boj proti bolezni modrikastega jezika v Nemčiji leta 2007 (UL L 320, 3.12.2011, str. 49).

(7) Izvedbeni sklep Komisije 2014/131/EU z dne 10. marca 2014 o finančnem prispevku Unije za nujne ukrepe za boj proti bolezni modrikastega jezika v Nemčiji leta 2007 (UL L 71, 12.3.2014, str. 18).

(8) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).